钦定古今图书集成/明伦汇编/官常典/第695卷 > 张澯
## 钦定古今图书集成/明伦汇编/官常典/第695卷 > 张澯

按《明外史》本传：“澯字景川，广东顺德人。祖善昭，四川
佥事，谪临江通判。先是，练子宁亲党戍临江者八十
馀人，善昭上书曰：‘子宁忠贯日月，太宗谓若使子宁
在，朕固当用之。仁宗亦谓方孝孺等忠臣。夫既忠之
矣，何摈附外属，尚以奸恶赐配，百年不宥哉’！疏虽不
行，中外皆壮之。澯举正德九年进士，授建平知县。忤”
巡江御史贺洪，改调广昌，讼洪罪，洪坐削籍。澯自广
昌迁礼部主事，监督会同馆。尚书王琼与都御史彭
泽有隙，以泽遣使土鲁番，许金币，赎哈密城印为泽
罪。嗾番人在馆者暴泽过恶，诱澯为署牒，且曰：“泽所
为，南宋覆辙也。事成，当显擢。”澯力拒曰：“王公误矣。泽
与《土鲁番檄》具在，岂宋和戎比？昔范仲淹亦尝致书
元昊，宁独泽也？”不肯署。寻进员外郎。性刚不能容人，
过，御史毛凤者，招之饮酒，语不合，起搏之，其任气如
此。受杖死，追赠太仆少卿。